钦定古今图书集成/明伦汇编/官常典/第090卷 > 襄武县公涵
## 钦定古今图书集成/明伦汇编/官常典/第090卷 > 襄武县公涵

按《唐书永安王传》：“永安壮王孝基无子，以兄子道立
嗣，封高平王，后降封县公。曾孙涵，简素忠谨，为宗室
儁，累授赞善大夫，郭子仪表为关内盐池判官。肃宗
至平凉，未知所从，朔方留后杜鸿渐等条士马仓廥，
使涵奉笺驰谒肃宗。涵既见，敷奏明辩，肃宗悦，除左司员外郎，再迁宗正少卿。宝应初，河朔平，涵方母丧”，
夺哀持节宣慰。所至州县，非公事未尝言，蔬饭水饮，
席地以瞑。使还，固请终制，代宗见其癯毁，许之。服除，
擢给事中，迁兵部侍郎。朱希彩杀李怀仙，复宣慰河
北，还为浙西观察使。居五岁，入朝，拜御史大夫、京畿
观察使。德宗嗣位，以涵和易，无所绳举，除太子少傅、
山陵副使。以父讳徙光禄卿。未几，迁左散骑常侍，以
尚书右仆射致仕，累封襄武县公。卒，赠太子太保。子
鰅，贞元初为饶州别驾。妾高，以善歌入宫，鰅因御医
许泳通书，坐诛。